ROZHODNUTIE KOMISIE
z 25. apríla 2006
o nezaradení metabenztiazurónu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto účinnú látku
[oznámené pod číslom K(2006) 1653]
(Text s významom pre EHP)
(2006/302/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), naposledy zmenenú a doplnenú smernicou Komisie 2004/20/ES (2), najmä na jej štvrtý pododsek článku 8 ods. 2,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže v priebehu 12 rokov od oznámenia tejto smernice povoliť uvádzanie na trh prípravkov na ochranu rastlín, ktoré obsahujú účinné látky, ktoré nie sú uvedené v prílohe I k tejto smernici, a ktoré sú na trhu už dva roky po jej oznámení a sú v súvislosti s týmito látkami predmetom postupného preverovania v rámci pracovného programu.
(2)
V nariadení Komisie (ES) č. 1490/2002 (3) sa ustanovujú podrobné pravidlá implementácie druhej a tretej etapy pracovného programu uvedeného v článku 8 ods. 2 smernice 91/414/EHS. V súvislosti s účinnými látkami, v prípade ktorých oznamovateľ nesplnil svoje záväzky podľa týchto nariadení, sa nevykoná žiadna kompletná kontrola alebo evaluácia podkladov. V prípade metabenztiazurónu neboli v predpísanej lehote predložené žiadne kompletné podklady. V dôsledku toho by sa táto účinná látka nemala zaradiť do prílohy I k smernici 91/414/EHS a členské štáty by mali odňať všetky povolenia pre prípravky na ochranu rastlín obsahujúce túto účinnú látku.
(3)
V prípade účinných látok, pre ktoré je lehota na predbežné oznámenie odňatia príslušných povolení krátka, by sa malo obdobie určené na likvidáciu, skladovanie, uvádzanie na trh a využívanie existujúcich zásob prípravkov obmedziť na maximálne dvanásť mesiacov, aby sa tieto zásoby mohli použiť maximálne v jednom ďalšom vegetačnom období. V prípadoch, keď bola poskytnutá dlhšia lehota na predbežné oznámenie, môže sa táto lehota skrátiť tak, aby uplynula na konci vegetačného obdobia.
(4)
Komisia spolu s odborníkmi z členských štátov predložila a zhodnotila informácie o metabenztiazuróne, z ktorých vyplýva potreba ďalšieho používania príslušnej účinnej látky. V takýchto prípadoch by sa mali prijať prechodné opatrenia, ktoré umožnia rozvoj alternatív.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Metabenztiazurón sa preto nezaraďuje do prílohy I k smernici 91/414/EHS.
Článok 2
Členské štáty zabezpečia, aby:
a)
povolenia pre prípravky na ochranu rastlín obsahujúce metabenztiazurón boli odňaté dňa 25. októbra 2006,
b)
sa od 26. apríla 2006 neudeľovali ani neobnovovali žiadne povolenia pre prípravky na ochranu rastlín obsahujúce metabenztiazurón podľa výnimky ustanovenej v článku 8 ods. 2 smernice 91/414/EHS.
Článok 3
1. Na rozdiel od článku 2 môže členský štát uvedený v stĺpci B prílohy zachovať v platnosti povolenia pre prípravky na ochranu rastlín, ktoré obsahujú účinné látky uvedené v stĺpci A, na účely použitia uvedené v stĺpci C prílohy najneskôr do 30. júna 2009. Členský štát, ktorý využíva výnimku ustanovenú v prvom pododseku, zabezpečí, že budú splnené nasledujúce podmienky:
a)
ďalšie používanie je akceptovateľné len do tej miery, pokiaľ nemá žiadne škodlivé účinky na zdravie ľudí alebo zvierat a žiadny neprijateľný vplyv na životné prostredie,
b)
takéto prípravky na ochranu rastlín zostávajúce na trhu po 25. októbra 2006 sa znovu označia, aby spĺňali podmienky obmedzeného používania,
c)
prijmú sa všetky náležité opatrenia na zmiernenie rizík, aby sa redukovali možné riziká,
d)
budú sa hľadať alternatívy pre takéto použitia.
2. Príslušný členský štát informuje Komisiu najneskôr do 31. decembra každého roku o opatreniach, ktoré sa prijali v súvislosti s uplatňovaním odseku 1, najmä o opatreniach v zmysle písmen a) až d).
Článok 4
Akýkoľvek odklad, ktorý členské štáty poskytnú v súlade s článkom 4 ods. 6 smernice 91/414/EHS, bude podľa možnosti čo najkratší.
Ak sa povolenia odnímu v súlade s článkom 2 najneskôr do 25. októbra 2006, uplynie lehota najneskôr 25. októbra 2007.
Ak sa povolenia odnímu v súlade s článkom 3 ods. 1 najneskôr do 30. júna 2009, uplynie lehota najneskôr 31. decembra 2009.
Článok 5
Toto rozhodnutie je určené členským štátom.
V Bruseli 25. apríla 2006